**ΑΣΚΗΣΕΙΣ ΕΜΠΕΔΩΣΗΣ ΚΑΙ ΜΕ ΠΗΓΕΣ ΣΤΗΝ ΕΝΟΤΗΤΑ ΚΛΑΣΣΙΚΗ ΕΠΟΧΗ**

**Ι. Να χαρακτηρίσετε τις ακόλουθες προτάσεις ως προς την ορθότητά τους, γράφοντας τη λέξη «σωστό» ή «λάθος» δίπλα σε κάθε πρόταση.**

1. Η κλασσική εποχή περιλαμβάνει το χρονικό διάστημα από το α΄ μισό του Ε΄ αι. π.Χ. έως το β΄ μισό του Δ΄ αι. π.Χ.

2. Η Αθηναϊκή Συμμαχία είχε ως έδρα την Αθήνα.

3. Οι σύμμαχοι είχαν την υποχρέωση να δίνουν φόρο στους Αθηναίους.

4. Κύριος στόχος της ίδρυσης της Αθηναϊκής Συμμαχίας ήταν η συνέχιση του πολέμου εναντίον των Περσών.

5. Η μεταφορά του ταμείου στην Ακρόπολη επιβεβαίωσε την αλλαγή του χαρακτήρα της συμμαχίας.

6. Ο «χρυσούς αιών του Περικλέους» διήρκεσε 15 χρόνια.

7. Ο Περικλής ενίσχυσε το δημοκρατικό πολίτευμα με τη θέσπιση του μισθού για όλους τους άρχοντες της πόλης.

8. Σύμφωνα με τον Αριστοτέλη, ο Περικλής προσπάθησε να ανταγωνιστεί τον Κίμωνα ως προς την εκτέλεση δημοσίων έργων.

9. Η αποικία των Θουρίων οργανώθηκε σύμφωνα με τα πολεοδομικά σχέδια ενός Αθηναίου.

10. Κύριο έσοδο της αθηναϊκής πολιτείας ήταν οι εισπράξεις των ιερών.

11. Η χορηγία ήταν οικονομική επιβάρυνση που αφορούσε σε θεατρικές παραστάσεις.

12. Στον Πελοποννησιακό Πόλεμο αναμετρήθηκαν η Αθήνα με τη Σπάρτη.

13. Πρώτος εισηγητής της Πανελλήνιας Ιδέας ήταν ο Ισοκράτης.

14. Κύριος στόχος της Πανελλήνιας Ιδέας ήταν η ένωση των Ελλήνων σε ένα κράτος.

15. Ο Φίλιππος Β΄ της Μακεδονίας συνεκάλεσε το Συνέδριο της Κορίνθου το 338 π.Χ.

16. Κύριος όρος του Συνεδρίου της Κορίνθου ήταν η απαγόρευση των πολέμων μεταξύ των ελληνικών πόλεων-κρατών.

17. Στον στρατιωτικό τομέα, ο Αλέξανδρος καινοτόμησε σε σχέση με τις πολιορκίες.

18. Ο Αλέξανδρος διατήρησε άθικτη την οικονομική και διοικητική οργάνωση της Περσικής Αυτοκρατορίας.

19. η εκστρατεία του Αλεξάνδρου έχει χαρακτηριστεί ως «ένοπλη εξερεύνηση».

20. Στην αυτοκρατορία του Αλεξάνδρου κυκλοφορούσαν ποικίλα νομίσματα.

**ΙΙ. Να αντιστοιχίσετε στοιχεία της στήλης Α με στοιχεία της στήλης Β. Κάποια στοιχεία αντιστοιχίζονται με περισσότερα του ενός στοιχεία.**

Α

Α΄ Αθηναϊκή Συμμαχία

Συνέδριο της Κορίνθου

Πελοποννησιακός Πόλεμος

Χρυσούς αιών

Πανελλήνια Ιδέα

Β

Φίλιππος Β΄

αθηναϊκή ηγεμονία

Κίμων

Περικλής

Ισοκράτης

Δήλος

Ισθμός

Διονύσιος Συρακουσών

σπαρτιατική ηγεμονία

**ΙΙΙ. Συμπληρώστε τα κενά με τους κατάλληλους ιστορικούς όρους.**

Η ίδρυση της Αθηναϊκής Συμμαχίας οφείλεται στην παραίτηση των \_\_\_\_\_\_\_\_\_\_\_\_\_\_\_\_\_\_\_\_ από τη συνέχιση του πολέμου εναντίον των Περσών. Οι σύμμαχοι πόλεις-κράτη συγκεντρώνονταν αρχικά στη \_\_\_\_\_\_\_\_\_\_\_\_\_\_\_. Η μεταφορά του ταμείου στην \_\_\_\_\_\_\_\_\_\_\_\_\_\_\_\_\_\_\_\_\_ το \_\_\_\_\_\_\_\_\_ π.Χ. έδωσε τη δυνατότητα αμεσότερου ελέγχου των οικονομικών της Συμμαχίας στους Αθηναίους. Το ύψος των εισφορών τότε ήταν \_\_\_\_\_\_\_\_\_\_\_ τάλαντα. Στα οικονομικά της πόλεως συμμετείχαν πλούσιοι Αθηναίοι με τις \_\_\_\_\_\_\_\_\_\_\_\_\_\_\_\_\_\_\_\_\_, έκτακτες δηλαδή εισφορές που αφορούσαν σε ποικίλες εκδηλώσεις και υποχρεώσεις της αθηναϊκής πολιτείας. Μία από αυτές αφορούσε στη διοργάνωση συμποσίου σε θρησκευτικές εορτές και ονομαζόταν \_\_\_\_\_\_\_\_\_\_\_\_\_.

Ο εισηγητής της Πανελλήνιας Ιδέας, ο σοφιστής \_\_\_\_\_\_\_\_\_\_\_\_\_\_\_\_ διατύπωσε τη θεωρία αυτή στην \_\_\_\_\_\_\_\_\_\_\_\_\_\_\_\_\_\_\_. Τον διαδέχθηκε ο Ισοκράτης, ο \_\_\_\_\_\_\_\_\_\_\_\_\_\_\_\_ ρήτορας που υποστήριξε ως πιθανούς αρχηγούς στην πανελλήνια εκστρατεία κατά σειρά τους \_\_\_\_\_\_\_\_\_\_\_\_\_\_\_\_\_\_\_\_, βασιλιά της \_\_\_\_\_\_\_\_\_\_\_\_\_\_\_\_\_\_\_\_, \_\_\_\_\_\_\_\_\_\_\_\_\_\_\_\_\_\_\_\_, τύραννο των \_\_\_\_\_\_\_\_\_\_\_\_\_\_\_\_\_\_, \_\_\_\_\_\_\_\_\_\_\_\_\_\_\_\_\_\_\_\_ Α΄ των Συρακουσών και τελικά τον \_\_\_\_\_\_\_\_\_\_\_\_\_\_\_\_\_\_\_\_\_\_ της \_\_\_\_\_\_\_\_\_\_\_\_\_\_\_\_\_\_\_\_\_\_. Στο συνέδριο της Κορίνθου δεν πήραν μέρος οι \_\_\_\_\_\_\_\_\_\_\_\_\_\_. Η μεγάλη σημασία της εκστρατείας του Αλεξάνδρου σε \_\_\_\_\_\_\_\_\_\_\_\_\_\_\_\_\_\_\_, \_\_\_\_\_\_\_\_\_\_\_\_\_\_\_\_\_\_\_, \_\_\_\_\_\_\_\_\_\_\_\_\_\_\_\_\_\_\_\_\_\_\_\_ και \_\_\_\_\_\_\_\_\_\_\_\_\_\_\_\_\_\_\_\_ επίπεδο έκαναν το έργο του αθάνατο στη μνήμη των λαών.

**IV. Αποδώστε τη σημασία των παρακάτω ιστορικών όρων:** *φόρος, τριηραρχία, πανελλήνια ιδέα, σατραπείες.*

**V. Με βάση την παρακάτω ιστορική πηγή, να απαντήσετε στα παρακάτω ιστορικά ερωτήματα, διεξάγοντας μικρή ιστορική έρευνα:**

**1. Τι θα περιμένατε να μάθετε από τον Αρριανό για τον Αλέξανδρο;**

**2. Ποια ήταν η συμπεριφορά του Αλεξάνδρου στην οικογένεια του Δαρείου;**

**3. Τι δηλώνει το απόσπασμα για την αντίληψη που είχε ο Αρριανός για τον Αλέξανδρο;**

**4. Από ποια άλλα έργα ή παραδόσεις ήταν επηρεασμένος ο Αρριανός;**

Ο Αρριανός για τον Αλέξανδρο

Την άλλη μέρα ο Αλέξανδρος, αν και ήταν τραυματισμένος με ξίφος στο μηρό, επισκέφθηκε τους τραυματίες, συγκέντρωσε και έθαψε με μεγαλοπρέπεια τους νεκρούς, έχοντας παραταγμένες σε σχηματισμό μάχης και με τη μεγαλύτερη λαμπρότητα όλες του τις δυνάμεις· επαίνεσε με θερμούς λόγους όλους εκείνους που ή ο ίδιος αντιλήφθηκε ότι είχαν επιτελέσει στη μάχη κάποιο αξιόλογο έργο ή το πληροφορήθηκε από ομόφωνες μαρτυρίες άλλων, ανταμείβοντας συγχρόνως τον καθένα τους με χρηματικό επίδομα ανάλογο με το κατόρθωμά του...

Δεν αδιαφόρησε ούτε για τη μητέρα του Δαρείου ούτε για τη γυναίκα και τα παιδιά του. Μερικοί μάλιστα ιστορικοί από αυτούς που έγραψαν για τα κατορθώματα του Αλεξάνδρου αναφέρουν ότι τη νύχτα που επέστρεψε από την καταδίωξη του Δαρείου μπήκε ο ίδιος στη σκηνή του Δαρείου, που την είχαν κρατήσει για προσωπικό του λάφυρο· λένε ότι άκουσε γυναικείους θρήνους καθώς και άλλο παρόμοιο θόρυβο, όχι μακριά από τη σκηνή· ζήτησε λοιπόν να μάθει ποιές είναι οι γυναίκες αυτές και γιατί μένουν σε τόσο γειτονική σκηνή. Τότε κάποιος του απάντησε: «Βασιλιά μου, η μητέρα, η γυναίκα και τα παιδιά του Δαρείου, μόλις πληροφορήθηκαν ότι βρίσκονται στα χέρια σου το τόξο του Δαρείου και το βασιλικό του πανωφόρι και ότι έχουν φέρει στο στρατόπεδο και την ασπίδα του, θρηνούν, γιατί νομίζουν ότι έχει σκοτωθεί ο Δαρείος. Όταν πληροφορήθηκε αυτά ο Αλέξανδρος έστειλε στη βασιλική οικογένεια τον Λεοννάτο, έναν από τους *εταίρους*, με την εντολή να της ανακοινώσει ότι ζει ο Δαρείος, ότι τα όπλα και το πανωφόρι του τα άφησε στο άρμα του καθώς έφευγε, και ότι αυτά μονάχα είχε ο Αλέξανδρος. Ο Λεοννάτος μπήκε στη σκηνή των γυναικών και ανέφερε τα σχετικά με τον Δαρείο λέγοντας ακόμη ότι ο Αλέξανδρος τους επέτρεπε να διατηρήσουν τη βασιλική ακολουθία τους και τις άλλες τιμές, καθώς και το δικαίωμα να ονομάζονται βασίλισσες, γιατί δεν ανέλαβε τον πόλεμο εναντίον του Δαρείου από προσωπική έχθρα προς αυτόν, αλλά τον πολέμησε νόμιμα για την κυριαρχία της Ασίας. Αυτά αναφέρουν ο Πτολεμαίος και ο Αριστόβουλος.  Υπάρχει όμως και η παράδοση ότι την άλλη μέρα ήρθε στη σκηνή τους και ο ίδιος ο Αλέξανδρος έχοντας μαζί του από τους *εταίρους* μόνον τον Ηφαιστίωνα· και η μητέρα του Δαρείου μη ξέροντας ποιός από τους δύο είναι ο βασιλιάς, γιατί και οι δυο φορούσαν την ίδια στολή, προχώρησε προς τον Ηφαιστίωνα και τον προσκύνησε, γιατί της φάνηκε ψηλότερος. Ο Ηφαιστίων τραβήχτηκε προς τα πίσω και τότε κάποιος από την ακολουθία της, δείχνοντάς της τον Αλέξανδρο, της είπε ότι εκείνος ήταν ο βασιλιάς· αυτή τότε ντράπηκε για το λάθος της και τραβήχτηκε προς τα πίσω, ο Αλέξανδρος όμως της είπε ότι δεν έκαμε λάθος, γιατί και ο Ηφαιστίων ήταν Αλέξανδρος. Αναφέρω το επεισόδιο αυτό ούτε ως απολύτως αληθινό ούτε όμως και ως εντελώς απίστευτο. Αν βέβαια συνέβησαν έτσι τα πράγματα, τότε επαινώ τον Αλέξανδρο, γιατί επέδειξε οίκτο για τις γυναίκες και συγχρόνως εμπιστοσύνη και εκτίμηση για τον φίλο του. Και αν απλώς και μόνο φαίνεται πιθανό στους ιστορικούς ότι ο Αλέξανδρος μπορούσε να είχε ενεργήσει και μιλήσει με αυτόν τον τρόπο, εγώ και πάλι επαινώ γι᾽ αυτό τον Αλέξανδρο.

Αρριανού Φλάβιου, *Αλεξάνδρου Ανάβασις,* Β΄ 12, 3-8.